KIRJALLINEN KYSYMYS E-1195/02

esittäjä(t): Erik Meijer (GUE/NGL) komissiolle

(26. huhtikuuta 2002)

Aihe: Euron käyttöönoton vaikutukset: yksityisten tilinomistajien kulutuksen kasvu ja pankkitilien saldon ylitykset

1. Onko komissio tietoinen Alankomaissa ilmi käyneestä seikasta, että kuluttajat ovat euron käyttöönoton jälkeen kuluttaneet huomattavasti enemmän rahaa, minkä vuoksi on olemassa vaara, että he kuluttavat liikaa tuloihinsa nähden ja että heidän tilinsä ylittyvät, mikä ei johdu ainoastaan käyttöönotosta lähtien tapahtuneesta hintojen noususta, vaan myös siitä, että hinnat vaikuttavat euron korkeamman arvon vuoksi huomattavasti alhaisemmilta kuin lähimenneisyydessä?

2. Vaikuttaako tämä ilmiö samalla tavalla kuluttajien käyttäytymiseen jokaisessa kahdessatoista Emu-maassa vai pystytäänkö näkemään merkittäviä eroja yhtäältä niiden valtioiden välillä, joiden vanhan rahayksikön arvo on vähemmän kuin kymmenen eurosenttiä tai jopa vähemmän kuin eurosentti (Itävalta, Belgia, Luxemburg, Espanja, Portugali, Kreikka, Italia) ja toisaalta niiden, joissa euron arvo oli seitsemästä kahteen kertaa korkeampi kuin vanhan rahayksikön (Ranska, Suomi, Alankomaat, Saksa), ja Irlannin, jonka entisen valuutan arvo oli huomattavasti korkeampi kuin nykyisen euron?

3. Mihin toimenpiteisiin on tähän mennessä ryhdytty, jotta kuluttajille tiedotetaan heitä uhkaavista liikakulutuksen uusista vaaroista? Valmistellaanko ja toteutetaanko näitä toimenpiteitä ainoastaan jäsenvaltioissa, vai onko komissio tai Euroopan keskuspankki jo ryhtynyt samankaltaisiin toimenpiteisiin?

4. Mitä lisätoimenpiteitä komissio pitää tarpeellisina toteuttaa vuoden 2002 lopun aikana, jotta kansalaiset saisivat oikean kuvan euron käyttöönoton jälkeisestä ostovoimastaan?

5. Onko komissio neuvotellut niiden jäsenvaltioiden hallitusten kanssa, jotka aikovat ottaa tulevaisuudessa euron käyttöön, sekä mahdollisesti ehdokasvaltioiden kanssa, jotka ovat siihen velvoitettuja? Mitä kokemuksia voidaan hyödyntää euroalueen kahdentoista maan kohtaamista ongelmista uuden valuutan käyttöönotossa?

Pedro Solbes Miran komission puolesta antama vastaus

(19. kesäkuuta 2002)

1., 2., 3. ja 4. Komissiolla ei ole toistaiseksi tilastotietoja mahdollisesta ylivelkaantumiseen johtavasta kehityksestä, joka liittyisi käteisen eurorahan käyttöönottoon. Komissio huomauttaa kuitenkin, että vuoden 2002 ensimmäisten kuukausien aikana lähes kaikkialla käytössä ollut hintojen kaksoismerkintä on vähentänyt vaaraa, että heikommassa asemassa olevat kotitaloudet erehtyisivät hintoja arvioidessaan. Komissio oli lisäksi suositellut 11. lokakuuta 2000 antamassaan suosituksessa(1), että vuoden 2001 kolmannen vuosineljänneksen alusta lähtien käytettäisiin hintojen kaksoismerkintää, jossa euromääräinen hinta merkittäisiin suuremmalla, jotta kuluttajat totutettaisiin vähitellen uuteen arvoasteikkoon.

Yhdenmukaistettu kuluttajahintaindeksi on kuluttajan kannalta olennainen indikaattori, jolla arvioidaan kuluttajien ostovoiman kehittymistä. Eurostatin toimittamista laskelmista, jotka koskevat yhdenmukaistetun kuluttajahintaindeksin kehittymistä euroalueen valtioissa, käy lisäksi ilmi, että käteisen eurorahan käyttöönoton jälkeinen odotettu yleinen hintojen nousu, niin kutsuttu euro-ilmiö, oli arviolta 00,16 prosenttiyksikköä (neljännesvuosittain).

5. Euroalueeseen myöhemmin liittyvissä valtioissa on määrä panna täytäntöön kuluttajille suunnattuja tiedotustoimia, joista keskustellaan valtioiden kanssa sen jälkeen, kun poliittinen päätös liittymisestä euroalueeseen on tehty.

(1) Komission suositus, annettu 11 päivänä lokakuuta 2000, talouden toimijoiden valmistautumista euron käyttöönottoon helpottaviksi keinoiksi. EYVL C 303, 24.10.2000.